b'\n_START_ARTICLE_\nRaimo M\xc3\xa4nnis\n_START_PARAGRAPH_\nRaimo M\xc3\xa4nnis (s\xc3\xbcndinud 16. detsembril 1931 R\xc3\xb5stla k\xc3\xbclas, Vana-P\xc3\xb5ltsamaa vallas) on eesti p\xc3\xb5llumajandustegelane ja kirjanik._NEWLINE_Ta s\xc3\xbcndis talupidaja perekonnas, isa pidas ka m\xc3\xb6ldri- ja metsavahiametit, ema oli tal kooli\xc3\xb5petaja. Aastatel 1940\xe2\x80\x931948 \xc3\xb5ppis ta Kildu, V\xc3\xa4inj\xc3\xa4rve ja Kirivere koolis, aastatel 1948\xe2\x80\x931952 V\xc3\xa4ndra Keskkoolis. Aastatel 1952\xe2\x80\x931957 \xc3\xb5ppis ta Eesti P\xc3\xb5llumajanduse Akadeemias, mille l\xc3\xb5petas mehaanikainseneri kutsega. _NEWLINE_Ta t\xc3\xb6\xc3\xb6tas aastatel 1957\xe2\x80\x931958 Viljandi masina-traktorijaamas, aastatel 1958\xe2\x80\x931959 t\xc3\xb6\xc3\xb6koja juhatajana Suure-Jaani remondi- ja tehnikajaamas, aastatel 1959\xe2\x80\x931960 brigadirina T\xc3\xbcri maaparandusjaamas, aastatel 1960\xe2\x80\x931961 maaparandusmehaanikuna V\xc3\xa4ndra remondi- ja tehnikajaamas, hiljem samas t\xc3\xb6\xc3\xb6koja juhatajana. _NEWLINE_Aastatel 1965\xe2\x80\x931992 oli ta Saue sovhoosis peainsener._NEWLINE_Aastatel 1965\xe2\x80\x931990 kuulus ta NLKP ridadesse.\n_START_SECTION_\nKirjanduslik tegevus\n_START_PARAGRAPH_\nKirjanduses alustas ta lastejuttudega aastal 1954. Temalt on ilmunud ka lasteraamatud "S\xc3\xbcnnip\xc3\xa4evakink" ning "Poiss ja kuu". _NEWLINE_Noorsoojutustus "Kivik\xc3\xbcla kooli poisid" kujutab s\xc3\xb5jaj\xc3\xa4rgse maakooli (selles v\xc3\xb5ib \xc3\xa4ra tunda Kirivere kooli) \xc3\xb5pilasi. Romaanid "Vale\xc3\xbchendused" ja "Heinatants" kujutavad maa\xc3\xbchiskonna probleeme n\xc3\xb5ukogude v\xc3\xb5imu stagneerumise ajal. "Tagasi\xc3\xa4rastaja" k\xc3\xa4sitleb taasiseseisvunud Eesti k\xc3\xbclaelu probleeme._NEWLINE_Tema romaanid on kirjutatud ladusalt, hea elutundmisega, kujutusviis on asjalik, peategelased m\xc3\xb5nev\xc3\xb5rra suletud karakteriga._NEWLINE_Kirjanike Liidu liikmeks v\xc3\xb5eti ta aastal 1991.'